4. ΠΡΟΕΔΡΙΚΟ ΔΙΑΤΑΓΜΑ της 20/27 Σεπτ. 1930  Περί υποχρεωτικής αντισημάνσεως και εκτελέσεως γυμνασίου οπτικής σημάνσεως υπό των ελληνικών εμπορικών ατμοπλοίων και σηματοφορικών σταθμών. Άρθρ.1.-Οι πλοίαρχοι των ελληνικών εμπορικών πλοίων, οφείλουσι ν’ αντισημαίνωσιν εις την πρόσκλησιν παντός ελληνικού πολεμικού πλοίου, αμυντικής περιοχής, πολ. ναυστάθμου, ναυτικού πολεμικού ορμητηρίου, και σηματοφορικού σταθμού, εν ημέρα ή εν νυκτί. Δέον να εκτελήται γυμνάσιον οπτικής σημάνσεως οσάκις εμπορικόν πλοίον διέρχεται πλησίον σηματοφορικού σταθμού ή οσάκις πλοίον πολεμικόν συναντάται εν όρμω ή εν πλω μετά ελληνικού εμπορικού πλοίου εξαιρέσει των κάτωθι περιπτώσεων: α)Μετά ελληνικών εμπορικών πλοίων, άτινα εισπλέουν ή εκπλέουν των λιμένων ή όρμων, αγκυροβολούν, ή απαίρουν, β)Μετά ελληνικών εμπορικών πλοίων ευρισκομένων εις ύδατα εις τα οποία η ναυσιπλοΐα παρουσιάζει δυσκολίας. γ)Μετά ελληνικών εμπορικών πλοίων ηγκυροβολημένων εις τους λιμένας Πατρών, Θεσσαλονίκης και Πειραιώς, παρουσιαζόντων μεγάλην κίνησιν. Το ως άνω γυμνάσιον σημάνσεως περιλαμβάνει:α)Σήμανσιν δια σημείων. β)Σήμανσιν δι’ αναλαμπών. γ)Σήμανσιν δια φανού σημάνσεως. δ)Σήμανσιν δια προβολέως. ε)Σήμανσιν δια βραχιόνων. ς)Σήμανσιν δια μορσικής σημαίας. Άρθρ.2.-Δια την εκτέλεσιν των γυμνασίων περί ων το προηγούμενον άρθρον, τα πολεμικά πλοία και οι σηματοροφικοί σταθμοί οφείλουσι να μη καθυστερώσι τον πλουν των εμπορικών ή ν’ αναγκάζωσι ταύτα εις παρέκκλησιν της πορείας των. Οι πλοίαρχοι ή κυβερνήται και οι αξιωματικοί καταστρώματος των ελληνικών εμπορικών πλοίων οίτινες δεν ήθελον συμμορφωθή προς τα υπό του άρθρ.1 καθοριζόμενα, τιμωρούνται κατά το άρθρ.41 του ποινικού και πειθαρχικού κώδικος του εμπορικού ναυτικού. Οι κυβερνήται των πολεμικών πλοίων και οι διοικηταί των σηματοφορικών σταθμών υποχρεούνται να αναφέρωσιν εις το γενικόν επιτελείον ναυτικού και την διεύθυνσιν του εμπορικού ναυτικού περί της προόδου της σημάνσεως εν τω εμπορικώ ναυτικώ. Καταργείται το από 15 Φεβρ. 1926 Δ/μα «περί υποχρεωτικής αντισημάνσεως κλπ. υπό ελληνικών εμπορικών πλοίων και πολεμικών». 